MEMÒRIA DEL CURS ACADÈMIC 2013-2014

Servei de Biblioteques

Entre les principals fites assolides pel Servei de Biblioteques durant el curs 2013-14 destaquem:

* Implementació d’un nou servei d’accés remot als recursos digitals de la UAB: l’ARE. El principal avantatge respecte al servei XPV és que amb aquest nou servei funciona la consulta a tots els recursos digitals subscrits i permet autenticar-se en el moment que es vol accedir al text complet. Consultable a: <http://login.are.uab.cat>.
* Posada en funcionament Trobador+, el nou portal d’accés a la Biblioteca Digital de la UAB. Permet fer cerques al text complet de manera molt més ràpida i amb una interfície de resultats que facilita l’aplicació de filtres i la visualització del text complet dels articles o capítols de llibre. Consultable a: <http://www.uab.cat/biblioteques/trobador>.
* Ampliació dels continguts de la web de Suport a l’Acreditació i Avaluació de la Recerca amb un recull d’eines d’interès per al personal docent i investigador com a autor de producció científica: identificació institucional, gestió del currículum, citacions rebudes, valoració d’autors, propietat intel·lectual i drets d’autor, projectes i grups de recerca de la UAB, visibilitat i preservació de la recerca i altra informació útil en relació a la producció científica i la recerca que es porta a terme a la nostra Universitat. Addicionalment, inclou un recull de notícies i canals RSS a través de Netvibes en el seu apartat “Per estar al dia”. Consultable a: <http://www.uab.cat/biblioteques/acreditacio>.
* Disseny i posada a disposició dels usuaris l’aplicació mòbil de consulta al catàleg de les biblioteques, per als dispositius amb sistema operatiu Android. L’aplicació permet fer cerques, guardar registres, reservar llibres i renovar els préstecs. Consultable a: <https://play.google.com/store/apps/details?id=com.uab>.
* Incorporació de nombroses i importants donacions bibliogràfiques. A destacar, els legats Castellanos, Lluch i Murra dipositats a la Biblioteca d’Humanitats, i el legat Jones, dipositat a la Biblioteca de Comunicació i Hemeroteca General.
* Publicació del llibre "Col·leccions singulars a les biblioteques de la Universitat Autònoma de Barcelona", que posa en valor els fons bibliogràfics i documentals de la UAB.
* Implantació del nou gestor bibliogràfic Mendeley Premium.
* Diverses actuacions per a donar més visibilitat als cursos de formació d’usuaris, ajustant-los a les seves necessitats. En total han estat 442 cursos amb una assistència de gairebé 6.000 usuaris.
* Millora de les funcionalitats del Dipòsit Digital de Documents (DDD). A destacar la creació de formularis per a la incorporació dels treballs de fi de grau i d’autoarxiu per tal que els investigadors i PDI de la UAB puguin incorporar les seves publicacions al DDD (articles, capítols de llibre, documents de treball, etc.). També s’ha habilitat la incorporació de fitxers al DDD provinents d’Ein@, la base de dades de la producció científica de la UAB, en el moment que els docents actualitzin el seu CVN.
* Realització d’una enquesta general de satisfacció d’usuaris, que ha estat resposta per 3.185 usuaris. En una escala de 5, el nivell de satisfacció amb les prestacions de servei de les biblioteques s’ha situat en 3,71 i, en relació a l’atenció rebuda del personal, en un 3,77. Informe amb els resultats de l’enquesta consultable a: <http://ddd.uab.cat/record/70459>.
* Ampliació de la presencia a la web i a les xarxes socials, i establiment d’indicadors d’impacte. S’ha establert una política de publicació del Servei de Biblioteques a Viquipèdia i s’ha obert un compte de Twitter de la Biblioteca Digital, @bdigitalUAB, per notificar les novetats en els recursos electrònics de la UAB als usuaris de manera més dinàmica.
* Disseny de la nova intranet del Servei de Biblioteques amb el gestor de continguts que utilitza la intranet corporativa Liferay. Les principals millores que aporta la nova intranet són: estructura de la informació d’acord amb l’organització funcional del Servei de Biblioteques, accés amb el NIU i paraula de pas, integració completa de la documentació i les bases de dades de gestió de la qualitat, manteniment distribuït dels continguts, disponibilitat de cercador documental, millora de les opcions de gestió documental que permetran una actualització més fluida dels continguts i instal·lació en els servidors corporatius de la UAB.
* Aprovació de l’actualització del Reglament del Servei de Biblioteques.

|  |  |
| --- | --- |
| **SERVEI DE BIBLIOTEQUES ANY 2013** | |
| Monografies | 1.226.136 |
| Publicacions periòdiques | 69.374 |
| Llibres consultats | 212.025 |
| Revistes (paper) consultades | 29.025 |
| Biblioteca Digital - Articles digitals consultats | 1.904.272 |
| Biblioteca Digital - Nombre de cerques o sessions | 2.262.616 |
| Biblioteca Digital - Consultes al DDD | 3.816.753 |
| Usuaris | 3.031.009 |
| Préstecs domiciliaris | 498.655 |
| Préstecs Interbibliotecaris | 7.574 |

Pel que fa a l'ús i la consulta de les biblioteques, el nombre de documents prestats i la consulta en sala ha disminuït lleugerament, però aquests números queden compensats amb l’increment de la consulta i la utilització dels recursos electrònics, gràcies a la consolidació de les noves plataformes d'accés als documents electrònics: DDD, Recercat, Racó, TDX, UabPubD i les exposicions digitals.

Bellaterra (Cerdanyola del Vallès), 29 de maig de 2014